Lëndët plastike në oqeane, më të dëmshme se ndryshimi klimatik
Në një zonë të Oqeanit Paqësor, lëndët plastike tejkalojnë sasinë e planktonit, me raportin një me gjashtë
Kombet e Bashkuara vlerësojne se secili nga ne përdor pothuajse 140 kilogramë lëndë plastike në vit. Të paktën 6,4 milionë tonë e asaj sasie ka përfunduar në oqeane. Aktivisti i mjedisit Charles Moore ka zbuluar se në disa zona lëndët plastike tejkalojnë sasinë e planktonit – bazën ushqimore të oqeaneve – dhe po bëhet pjesë e zinxhirit ushqimor. Dikur, oqeanet e planetit tonë ishin shumë të pastra. Por ato nuk janë më të pastra tani. Kapiteni Charles Moore e quan këtë “epoka e plastikës”. Në librin e tij të ri, “Oqean Plastik”, zoti Moore thotë se më pak se 5 përqind e materialeve plastike po riciklohen dhe rreth 3 përqind e tyre po hidhen ne det. Ato mbetje vrasin miliona qënie detare çdo vit. Zoti Moore ka kaluar pjesën më të madhe të jetës në det dhe ka përjetuar drejtpërdrejt shndërrimin e tij. Në librin e tij ai tregon mbi udhëtimin e tij të vitit 1997 përmes deteve, ku zbuloi tonelata lëndë plastike të bllokuara në një vorbull pa fund. Në zonën tani të njohur si Njolla e Madhe e Mbeturinave të Oqeanit Paqësor, lëndët plastike tejkalojnë sasinë e planktonit, me raportin një me gjashtë. Kapiteni Moore krijoi Fondacionin e Kërkimeve Detare Algalita dhe filloi të mbledhë kampionë prej botës së oqeaneve. Ai thotë se lëndët plastike mbërrijnë në det prej lumenjve, bregdeteve dhe anijeve. Zoti Moore thotë se anije nga të gjitha vendet sot vazhdojnë të mos zbatojnë marrëveshjet ndërkombëtare, duke hedhur mbetjet e tyre në det përfshi kimikatet sintetike, pesticidet, mbetjet atomike e të tjera lëndë të rrezikshme. Eksperti i ndotjes mban me vete një çantë të vogël me rërë të të mbledhur në një bregdet i Havait. Ai e ka analizuar atë dhe ka zbuluar se mbi 90 përqind e saj është lëndë plastike. Kapiteni Moore bashkëpunoi me producentin e filmave mbi mjedisin Bill Macdonald për të dokumentuar ndotjen e detit nga lëndët plastike. Zoti Macdonald ndihmoi edhe me pjesën më të madhe të pamjeve filmike të kësaj kronike, përfshi pamjen e oktapodit që jeton brenda qeses plastike. Kështu fushata për mjedisin vazhdon. Në librin “Oqean Plastik”, Kapiteni Charles Moore e konsideron ndotjen prej lëndëve plastike më të dëmshme se ndryshimi i klimës dhe bën thirrje për të mbrojtur oqeanet, ku fillon jeta, për brezat e ardhshëm.